সন্ধান মিলেছে মোটরসাইকেল মালিকের : মিতু হত্যার সময় ব্যবহার করা চট্ট মেট্রো-ল-১২-৯৮০৭ নম্বরের মোটরসাইকেলটির মালিকের সন্ধান মিলেছে। বিআরটিএর চট্টগ্রাম কার্যালয়ের দেওয়া তথ্যমতে, এই নম্বরের গাড়ির মালিক আবদুর রহিম নগরের টেরিবাজারের একজন কাপড় ব্যবসায়ী। তার বাবার নাম মৃত সৈয়দ আহমেদ। টেরিবাজারের সিটি টাওয়ারে তার বাসা। তিনি ২০১৪ সালে মোটরসাইকেলটি নিবন্ধন করেন। তবে আবদুর রহিম পুলিশের কাছে দাবি করেছেন, ওই নম্বরের গাড়িটি বর্তমানে তার কাছে রয়েছে। কিন্তু পুলিশের উদ্ধার করা মোটরসাইকেলের ইঞ্জিন নম্বর আইপি ৫০ এফএমজি-২-এ-১২৯৯৪৬৫ এবং চেসিস নম্বর হলো বিআরবিএই-১০১০০০০৪২। বিআরটিএ নিবন্ধন অনুসারে, ইঞ্জিন ও চেসিস নম্বর অনুযায়ী গাড়িটির নম্বর হওয়ার কথা চট্ট মেট্রো-হ-১৩-১৫৯৭। আর এই নম্বরের গাড়ির মালিক নগরের জামাল খান এলাকার দেলোয়ার হোসেন। দেলোয়ারের দাবি, ২০১১ সালে এক দালালের মাধ্যমে ওই মোটরসাইকেলটি তিনি বিক্রি করে দিয়েছেন। এর পর থেকে এ মোটরসাইকেলের মালিক যে কে তা তার জানা নেই। প্রসঙ্গত, রবিবার সকালে নগরীর জিইসি মোড় এলাকায় ছেলেকে স্কুলবাসে তুলে দিতে যাওয়ার পথে দুর্বৃত্তদের হাতে খুন হন এসপি বাবুল আক্তারের স্ত্রী মাহমুদা খানম মিতু। পুলিশের ধারণা, বাবুল আক্তারের জঙ্গিবিরোধী তত্পরতার কারণে টার্গেট কিলিংয়ের শিকার হন তার স্ত্রী মিতু।